《次石鱼》
宋代·姜特立

君不见陇州石鱼生地下，中有鰌鲫皆同化。
又不见衡湘石鱼生山中，鱼身鳞鬣俱如画。
世间何独此石为鱼形，石蛇石蟹皆如生。
虾蟆口吻酷肖似，螬蛴动几能行。
悠悠荒怪不可考，吾意造物初无情。
阴阳融结亦偶尔，俗智讵可窥杳冥。
叶君得此不足惜，君自川岳储英灵。
来春禹浪忽变化，头角天上看峥嵘。
此时回首视此石，弃置殆与砂砾并。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。